Ny, norsk studie bekrefter: Koronainfeksjon kan gi dårligere hukommelse. For noen blir det langvarig.
Forskere har sammenlignet hukommelsen hos de samme menneskene før og etter at de ble syke med covid-19. At den ble dårligere, er det ikke tvil om. Det viser nye funn fra den norske koronastudien.  Glemmer du ting du har planlagt å gjøre? Har du ord «på tungen», men kommer ikke på hva det er?  Slike spørsmål om hverdagshukommelse har 112.000 nordmenn svart på, i den største koronastudien i Norge.  Onsdag kveld ble forskningsresultatene publisert verden over, i New England Journal of Medicine klokken 23 norsk tid. Dette er noe av det mest oppsiktsvekkende som kommer frem: Det er de norske forskerne Merete Ellingjord-Dale, Sonja H. Brunvoll og Arne Søraas som står bak forskningen som nå er publisert. Det betyr stor anerkjennelse for forskningsgruppen og funnene deres å bli publisert i det prestisjetunge tidsskriftet.  – Hovedfunnet vårt er at hukommelsesproblemene ikke blir bedre med tiden hos alle, sier Arne Søraas. Han er leder for studien og en av Norges fremste forskere på long covid. Søraas anslår at en halv til et par prosent kan ha store plager. Det kan bety at rundt 40.000 nordmenn har slitt eller sliter mye med konsentrasjon og hukommelse. – Covid-19 ser ut til å påvirke hjernen Totalt har 112.000 deltagere besvart et spørreskjema om dagligdagse utfordringer knyttet til hukommelse.  Det unike med denne studien, er at forskerne har informasjon om deltagerne både før og etter at de fikk korona. Flere er fulgt over tre år. Dermed kan forskerne sammenligne hukommelsen hos mange av de samme menneskene.  – De som fikk covid i første bølge, har vi jo ikke testet før de fikk covid. Men en stor andel har vi testet både før og etter, forteller Ellingjord-Dale og Brunvoll. Forskerne har også sammenlignet folk som har hatt covid-19 med folk som har fått en annen infeksjon.  Å ha gjennomgått andre typer infeksjoner gir ikke utslag på dårlig hukommelse. Forskjellen på de to gruppene er tydelig. – Covid-19 ser ut til å påvirke hjernen på en måte som andre infeksjoner ikke gjør, fastslår Søraas. Her er noen av spørsmålene som er stilt til 112.000 nordmenn: – Resultatene våre må tas på alvor – Hva mener du denne nye kunnskapen bør føre til? – At vi må innse at covid-19 er mer alvorlig enn en vanlig forkjølelse eller influensa. For hvem vil vel smitte noen med en sykdom som kan gi hukommelsesproblemer i flere år etterpå? spør Søraas.

– Nå når et av verdens viktigste forskningstidsskrifter publiserer en norsk studie som viser at mange får langvarige hukommelsesproblemer, håper jeg at myndighetene følger med og tar funnene våre på alvor, sier Søraas. Søraas mener FHIs forrige kunnskapsoppsummering gikk langt i å likestille covid med andre infeksjoner, og at det har bidratt til at problemene med long covid er blitt undervurdert i Norge. – Mener du at myndighetene betrakter koronasmitte og covid-19 som en vanlig forkjølelse i dag?

– Ja. Som en forkjølelse eller influensa. De har nøyaktig samme smittevernråd for covid-19, forkjølelse og influensa i dag. I tillegg til noen ekstra råd til risikogrupper, som testing og vaksinering. – Bør FHI endre anbefalingene sine i lys av de nye funnene deres?

– Ja, i lys av all den litteraturen som er tilgjengelig, inkludert våre resultater, så bør de endre sine anbefalinger. Folk bør fortsatt teste seg, sier Søraas.

Han mener det er synd at ikke testing for covid-19 fortsatt anbefales. – Selvfølgelig kan vi ikke stoppe smitten helt, men vi bør forsøke å begrense den.

Han legger til at flere land tar viruset mer alvorlig enn det Norge, Danmark, Sverige og England gjør. FHI avviser kritikken Aftenposten har forelagt Folkehelseinstituttet kritikken fra forskerne. Lege og seniorrådgiver Jan P.W. Himmels viser til at FHI har beskrevet hukommelsesproblemer både i sine kunnskapsoppsummeringer av internasjonal forskning og sin egen forskning.  – FHI baserer sine vurderinger på et bredt spekter av studier, og ikke kun på en enkelt studie. Det sikrer en mer omfattende og pålitelig tilnærming, skriver Himmels i en e-post. – Det har vi hyppig kommunisert siden 2020. – Mener dere at covid-19 bare bør betraktes som en vanlig forkjølelse? – Vi har ikke ment det tidligere og mener det ikke nå, svarer Himmels. Han sier sykdommen kan gi ulike symptomer, fra vanlig forkjølelse til influensalignende symptomer, og hos noen en lang rekke ulike symptomer. Han bekrefter at FHI ikke lenger har en generell anbefaling til befolkningen om testing for korona. – Mange virus og bakterier er smittsomme. For å unngå å smitte til andre, anbefaler vi å være hjemme om du er syk, sier han.
Norsk forskning viser at folk får dårligere hukommelse etter at de har vært syke med covid-19. Den dårlige hukommelsen varer hos noen i opptil tre år.  Forskerne ber om at dette tas på alvor av helsemyndighetene.